ኢትዮጵያና ሶማሊያ በክፍለ አህጉሩ  የተንሰራፋውን ድህነት በጋራ  ለመዋጋት ተስማሙ
ኢትዮጵያና ሶማሊያ በአፍሪካ ቀንድ የተንሰራፋውን ድህነት በጋራ ለመዋጋት መስማማታቸውን ጠቅላይ ሚኒስትር ኃይለ ማርያም ደሳለኝ ገለጹ።ጠቅላይ ሚኒስትሩ ይህን ያሉት የሶማሊያውን ፕሬዚዳንት መሃመድ አብዱላሂ መሃመድ በብሔራዊ ቤተ-መንግስት ተቀብለው ባነጋገሩበት ወቅት ነው።ጠቅላይ ሚኒስትሩ እንዳሉት በምስራቅ አፍሪካ የሚታዩ ችግሮች እንዲወሳሰቡ እያደረገ ያለው ዋነኛ ጠላት ድህነት መሆኑን  አስገንዝበዋል ።"በሁለቱ አገራት የሚገኙ ህዝቦችን ለተለያዩ ችግሮች እያጋለጠ የሚገኘውን ድህነት ከስር መሠረቱ ለመንቀል መዋጋት ያስፈልጋል" ብለዋል።ከሶማሊያው ፕሬዚዳንት ጋር በትምህርት፣ በምጣኔ ሃብት ውህደትና ልማት እንዲሁም ነፃ የህዝብ፣ የቁሳቁስና የአገልግሎት ዝውውር እንዲኖር በጋራ ለመስራት መስማማታቸውን ገልጸዋል።በውይይታቸው ሶማሊያ ካላት የግብርና፣ የእንስሳትና የውሃ ልማት በመጠቀም ዘላቂ የምግብ ዋስትናን ለማረጋጋጥ እንደተስማሙም ጠቅላይ ሚኒስትሩገልጸዋል።ኢትዮጵያ ለአካባቢው ሰላምና ደህንነት መረጋገጥ ቀላል የማይባል የሕይወትና የቁሳቁስ መስዋዕትነት እየከፈለች መሆኑን ጠቅላይ ሚኒስትር ኃይለማርያም አስረድተዋል።የሶማሊያው ፕሬዚዳንት መሃመድ አብዱላሂም የኢትዮጵያ ጉብኝታቸውን ለአገራቱ አዲስ ቀንና ዘመን መከፈቱን የሚያበስር ብለውታል።ፕሬዚዳንቱ ኢትዮጵያ ከአስር ዓመታት በላይ በሶማሊያ ንፁሃንን በመግደል በርካታ ውድመት ያስከተለውን አልሸባብን ለማስወገድ እያደረገች ላለው ጥረትና እስካሁን ላበረከተችው አስተዋፅኦ ምስጋና አቅርበዋል።ይህን የሽብር ቡድን በቀጣዮቹ ሁለት ዓመታት መደምሰስ የሚያስችል የተሟላና ሁሉን አቀፍ ዕቅድ ማዘጋጀታቸውንም ጠቁመዋል።ለዚህም ከዓለም አቀፉ ማኅበረሰብ፣ ከአፍሪካ ኅብረት ሠላም አስከባሪ ሠራዊት አሚሶምና፣ ከጎረቤት አገሮች በተለይም ከኢትዮጵያና ኬንያ በቂ ድጋፍ መኖሩን አመልክተዋል ።ኢትዮጵያና ሶማሊያ የረዥም ዘመን የህዝብ ለህዝብ ግንኙነት ያላቸው ሲሆን ከአውሮፓዊያኑ ዘመን አቆጣጣር 1990 ወዲህም ግንኙነታቸው እየተጠናከረ መምጣቱን መረጃዎች ያመለክታሉ። 